Си щыуагъэм хуэдэ къалъыкъуэкI хъунукъым
Террорист, экстремист Iуэхухэм къыхэкIыжыну тезыухуахэр мамыр гъащIэм хэгъэзэгъэжынымкIэ КъБР-м и Iэтащхьэм деж щыIэ комиссэм Къуэн Аслъэн Хьэщауэ и къуэм зэрызыхуигъэзар
Сэ, Урысейм и гражданиным, муслъымэн диныр зыIыгъым, пщIэ зыхуэсщI комиссэм мы IуэхумкIэ зыхузогъазэ. Сирием щыпсэу адыгэхэр зэрымуслъымэным къыхэкIыу зэрыдакъузэр си фIэщ хъури, сэ 2015 гъэм и бадзэуэгъуэ мазэм Урысей Федерацэм сикIащ, ТыркумкIэ сызэпрыкIыу Сирием сыкIуэн икIи абы щекIуэкIхэр зэзгъэлъагъун папщIэ. Тыркум сэ Кавказ Ищхъэрэм щыщ цIыхухэм сащыхуэзащ икIи ахэр къэз-
гъэсэбэпу Сирием сыкIуэну мурад сщIащ. АрщхьэкIэ Тыркум сыздэщыIэм, сэ къызгурыIуащ абыхэм я щхьэ Iуэху фIэкIа муслъымэныгъэм пыщIауэ зыри зэрызэрамыхуэр икIи Сирием сыкIуэн мурадыр къэзгъэнащ. Абы щхьэусыгъуэ хуэхъуар диныр тегъэщIапIэ зыщI а цIыху фэрыщIхэм я щытыкIэрщ. Урысей паспортыр страхри, сэ щIэубыдауэ саIыгъащ, IэщэкIэ зэщIэузэда хъумакIуэхэр къегъэувэкIауэ. Ауэ, си насыпым къихьри, унэм сыкъэкIуэжын схузэфIэкIащ. Щыуагъэшхуэ злэжьыным зымащIэ фIэкI зэримыIэжар къызгурыIуэри, унэм сыкъызэрысыжу сэ хабзэхъумэ органхэм захуэзгъэзащ икIи си щыуагъэр зыри сымыбзыщIу яхуэсIуэтэжащ.
СыныволъэIу си щыуагъэм хуэдэ къалъыкъуэмыкIын папщIэ республикэм ис щIалэгъуалэр мы си тхыгъэм щыгъуазэ хуэфщIыну. Интернетыр къагъэсэбэпурэ, Сирием иджыпсту щекIуэкI Iуэхухэм тражыIыхьхэр пцIы зэфэзэщщ. Апхуэдэ хъыбархэр зыгъэIухэр ислъамым зыкIи пыщIакъым, абыхэм езыхэм я мурад фIейхэр пхагъэкIыну хущIэкъуу аращ. Мис а псори слъэгъуа иужь, сэ къызгурыIуэжащ сызэрыщыуар.
